钦定古今图书集成/明伦汇编/氏族典/第164卷 > 《廖用贤尚友录》 > 潘阆
## 钦定古今图书集成/明伦汇编/氏族典/第164卷 > 《廖用贤尚友录》 > 潘阆

按《尚友录》：阆字逍遥，江都人。尝居洛阳卖药，暇日负
囊骑驴，看山行吟，意有所适，终日弗返，好事者因绘
图以观焉。孙仅、魏野皆有诗赠之。至道中，有言其能
诗者，因召见崇政殿，赐进士及第，授四门国子博士。
后坐卢多逊党，变姓名，缁服入中条山。尝题诗“钟楼”，
句奇崛，僧疑而迹之，逸去。朝廷捕治方急，阆度不免
出首，谪信州，移太平，结庐郡治西南，濒溪居焉。吟咏
不辍，诗苦淡清劲，刘攽谓其不减刘长卿，后不知所
终。尝作《苦吟诗》云：“发任茎茎白，诗须字字清。”《贫居》诗
云：“长使诗无病，不忧家更贫。”